Гулъытэ зыхуэщIыпхъэхэр
Гъатхэпэм и 1 — 4-хэм Грознэ къалэ щекIуэкIащ Кавказ Ищхъэрэ федеральнэ щIыналъэм дзюдомкIэ пашэныгъэ къыщыхьыным теухуауэ ныбжьыщIэхэм я зэхьэзэхуэ. Урысейм и чемпионатым кIуэнухэр къыщыхах а зэпеуэм кърихьэлIащ КИФЩI-м и щIыналъи 7-м я лIыкIуэхэр.
КъБР-м и командэм хэтащ бэнакIуэ 15. Абыхэм я дежкIэ зэхьэзэхуэр гъэунэхупIэ хъарзынэт.
Ди щIалэхэм Iэчлъэчагърэ ерыщагърэ къагъэлъэгъуащ. Уеблэмэ, нэхъыщIэ дыдэ Дзу Залым тегушхуэныгъэ хэлъу бэнащ. Абазэ Ислъам килограмм 68-рэ фIэкIа мыхъуми, килограмм 73-рэ зи хьэлъагъхэм зарипщытащ икIи текIуэныгъэм зэрыхуэпабгъэр къигъэлъэгъуащ. Абыхэм я тренерыр Емкъуж Мухьэмэдщ.
Сэралъп Олег зи унафэщI спорт школым и гъэсэн Гузеевэ Зурият хьэрхуэрэгъу къыхуэхъуар, Урысей, дунейпсо зэпеуэхэм, Европэм текIуэныгъэхэр щызыIэрызыгъэхьар, хухэмыгъэщIами, техникэ лъагэрэ ерыщагърэ къигъэлъэгъуащ. Бэгъуэт Мухьэмэд и гъэсэн хъыджэбзыр спортми хуэжыджэрщ, нэгъуэщI Iуэхугъуэ куэдми дехьэх. ЭкономикэмкIэ техникумыр къиуха нэужь, ар КъБКъУ-м экономикэмкIэ и къудамэм щIэтIысхьащ икIи ехъулIэныгъэхэр иIэу йоджэ.
Гузеевэ Зурият Урысейм пашэныгъэ къыщыхьынымкIэ Тюмень мэлыжьыхьым щекIуэкIыну зэхьэзэхуэм ирагъэблэгъащ. Абы и кIэн къыщикIмэ, Европэм, дуней псом пашэныгъэ къыщыхьынымкIэ зэхьэзэхуэхэм хэтыну Iэмал игъуэтынущ. Ди жагъуэ зэрыхъущи, мылъку зэримыIэм къыхэкIыу, ар Тюмень щекIуэкIыну зэпеуэм иримыхьэлIэнкIэ хъунущ.
Гъудэ Азрэт.
